# EKSAMEN – HISTORIE A – STX - 2021

Forløb: Det tredje rige

Materiale:

* Rigsborgerloven af 15. september 1935 (0,4 ns)
* Optagelsesceremoni i Deutsches Jungvolk, 1940 (0,8 ns)
* Vidneudsagn om henrettelsesaktion (0,8 ns)
* Vidneudsagn fra Belzec-vagten Heinrich Gley (0,5 ns)
* Bebelplatz mindesmærke (1 ns)

I forberedelsestiden skal du opstille to til tre problemstillinger. Problemstillingerne skal tage udgangspunkt i det udleverede materiale. Du skal udarbejde et oplæg, hvor du besvarer dine problemstillinger. I oplægget skal du inddrage det udleverede materiale og relevant materiale fra undervisningen. Du har 7-10 minutter i starten af selve eksaminationen til at præsentere dit oplæg.

Du har ca. 90 minutters forberedelsestid – god arbejdslyst!

**Rigsborgerloven af 15. september 1935**

**Rigsdagen har enstemmigt vedtaget følgende lov, som hermed bekendtgøres:**

**§1**  
(1) Statsborger er enhver, som nyder Det Tyske Riges beskyttelse og som konsekvens heraf har specifikke forpligtelser over for dette.  
(2) Status som statsborger erhverves i overensstemmelse med forskrifterne i Loven om statsborgerskab og indfødsret.  
  
  
**§2**  
(1) Rigsborger er en statsborger af tysk eller artsbeslægtet blod, som ved sin adfærd beviser, at han er villig og egnet til trofast at tjene Det tyske Folk og Rige.  
(2) Rigsborgerskabet erhverves ved tildeling af et rigsborgerbrev.  
(3) Rigsborgeren er den eneste, der oppebærer fulde politiske rettigheder i henhold til Loven.  
  
  
**§3**  
Indenrigsministeren, i samarbejde med Førerens stedfortræder, vil udstede de legale og administrative ordrer, som kræves for at implementere og fuldende denne lov.

Nürnberg, 15. september, 1935  
Ved Frihedens Rigspartidage  
  
Fører og Rigskansler, Adolf Hitler  
Indenrigsminister, Frick.

Oversat fra: Reichsgesetzblatt, I, 1935, s. 1146.

**Optagelsesceremoni i Deutsches Jungvolk, 1940**

*Både drenge og piger blev organiseret i Hitler-Jugend. Drengene var inddelt i to aldersgrupper: Deutsches Jungvolk (10-14 år)og Hitler-Jugend (14-18 år). Nedenstående tekst er en instruks vedrørende optagelsesceremonien for 10-årige drenge, der fandt sted på Hitlers fødselsdag, den 20. april 1940.*

Det er af største betydning at optagelsen arrangeres på en højtidelig måde. Optagelsen skal for alle stå som en betydningsfuld begivenhed. Knøsen skal betragte det øjeblik, han aflægger sin første ed til Føreren, som det helligste i sit liv.

DJ-ledernes tale:

Kære dreng!

Dette tidspunkt, hvor du skal optages i Hitlerjugends store fællesskab, er et meget lykkeligt tidspunkt, som samtidig vil være indledningen til et helt nyt afsnit i dit liv. I dag vil du for første gang sværge troskab til Føreren, og den troskab vil binde dig til ham for altid. Og hver af jer, mine unge kammerater, træder i dette øjeblik ind i alle tyske drenges og pigers fællesskab. Med din ed og din troskab bliver du nu bærer af tysk ånd og tysk ære. Hver af jer, hver eneste, bliver nu fundamentet til et evigt rige for alle tyskere. Når også du nu går i takt med de yngste soldater, så tænk på at denne march skal opdrage dig til at blive en nationalsocialist, der er sig fremtiden og sin pligt bevidst.

Føreren kræver af dig og af os alle, at vi uddanner os til et liv af opofrelse og pligt, loyalitet og kammeratskab. Du, 10-årige knøs, er ikke for ung eller for lille til at gå ind i fællesskabet og vise dig som en kammerat. Ligesom du sværger i dag millioner af unge tyskere troskab til Føreren, og det er et smukt eksempel på enhed, den tyske ungdom i dag viser hele verden. Så i dag aflægger du en ed til din Fører, og her, foran dine forældre, partiet og dine kammerater, modtager vi dig i vort store, loyale fællesskab. Dit motto vil altid være: "Fører, befal; vi adlyder!" [Drengene rejser sig op]. Gentag nu efter mig: "Jeg lover altid at gøre min pligt i Hitler-Jugend, kærligt og loyalt over for Føreren og vort flag".

# **Vidneudsagn om en henrettelsesaktion**

”En yderligere hændelse, som jeg husker, var en storstilet henrettelse ved skydning, som fandt sted ved en brønd på vejen til Kachowska. Der var et hul i steppen på omkring seks-syv meter ved kanten. Tæt ved var rækker af korn.

[…]. Vi politifolk blev kørt til denne brønd i mandskabsvogne. Der var ikke en landsby i sigte i miles omkreds. Der var ikke engang en lade i nærheden. Ofrene – flere hundrede eller måske endda tusind, mænd og kvinder – blev transporteret på lastvogne. Jeg kan ikke huske, om der var nogen børn. Disse mennesker blev tvunget til at ligge ned eller knæle omkring 100 meter fra brønden i en lavning, som var blevet udhulet af regnen, og at tage deres overtøj af dér. De blev stillet op ti ad gangen ved siden af brønden og blev så skudt af en timandspeloton, hvoriblandt jeg selv var. Når de blev skudt, faldt folk forlæns ned i brønden. Nogle gange blev de så skræmte, at de sprang ned i live. Pelotonen blev udskiftet mange gange. På grund af det psykologiske pres, som også jeg var udsat for ved skydningen, kan jeg ikke længere, uanset hvor meget jeg prøver, sige, hvor mange gange, jeg stod ved hullet, og hvor mange gange jeg blev afløst.

Selvfølgelig skete disse skydninger ikke på den rolige måde, hvormed vi kan diskutere dem i dag. Kvinderne skreg og græd, og det gjorde mændene også. Nogle gange forsøgte folk at flygte. De mænd, hvis job det var at få dem til at stå stille ved brønden, råbte og skreg også. Hvis ofrene ikke gjorde, som de fik at vide, blev der slået. Jeg husker især en rødhåret SD-mand, som havde en ende kabel med sig, som han brugte til at slå folk med, når aktionen ikke gik, som den skulle. Mange kom imidlertid til eksekutionsstedet uden modstand. Ikke fordi de havde noget alternativ.”

Fra:The Good Old Days: The Holocaust as Seen by Its Perpetrators and Bystanders.   
Ernst Klee, Willi Dressen & Volker Riess (red.), side 61, Free Press, 1988

# **Vidneudsagn fra Belzec-vagten Heinrich Gley**

*I nedenstående erindring udtaler Heinrich Gley, der var ansat i udryddelseslejren Belzec, hvordan han så sit virke i lejren.*

”Jeg var mig altid bevidst ved skydningerne, at jeg dræbte mennesker. Allerede som barn havde jeg lært, at man ikke må dræbe. Af den grund har jeg også altid haft så svære samvittighedskvaler. Men hvad skulle jeg gøre, når jeg nu havde fået den befaling?

Ofrene var […] mere døde end levende. De gjorde ingen modstand, og jeg vil sige, de lå apatisk hen. Det forekom mig, at døden ved skydning måtte være en nåde for dem. Magthaverne havde dømt dem til døden, og der var ingen redning for dem. Det var mere eller mindre tilfældigt, at netop jeg blev beordret til at dræbe dem. Selv hvis det skulle være lykkedes mig at unddrage mig, ville de være blevet skudt af en anden.

For mig stod derimod livet på spil. Hvis jeg havde vægret mig, eller blot forsøgt for alvor at vægre mig, ville jeg efter min mening, på kortere eller længere sigt, være blevet likvideret. Jeg skal ikke undlade at nævne, at på denne tid kunne repressalier mod familien [Sippenhaft] absolut komme på tale. Jeg var dengang gift og havde allerede fire børn, og det femte var på vej. Lydighedsnægtelse var altså, ikke kun for mig, men også for min familie, forbundet med livsfare.”

Fra: Stiftelsen. Bødlerne fra Aktion Reinhardt. Torben Jørgensen, side 185, Lindhardt & Ringhof, 2003

**Mindesmærke: Bogafbrændingsmindesmærke ved Bebelplatz, Berlin.**

*Mindesmærket er lavet af israeleren Micha Ullman og blev indviet i 1995. Mindesmærket erindrer bogafbrændingen d. 10. maj 1933. På to tavler lyder inskriptionerne: ” Midt på dette torv brændte nationalsocialistiske studerende værkerne fra hundreder af uafhængige forfattere, journalister, filosoffer og forskere” og ”Dette var kun et forspil. Der hvor man brænder bøger, vil man til sidst også brænde mennesker. Heinrich Heine 1820” – sidstnævnte er et citat.*



